-----------------------------------------------------------------------
  4. การประกอบธุรกิจของแต่ละสายผลิตภัณฑ์

  -----------------------------------------------------------------------

4.1 ลักษณะผลิตภัณฑ์

+-----------------+------+------+------+------+------+------+-------+
| ประเภท / ขนาด   | ภาย  |      |      |      |      |      |       |
|                 | ใต้เค |      |      |      |      |      |       |
|                 | รื่องห |      |      |      |      |      |       |
|                 | มายก |      |      |      |      |      |       |
|                 | ารค้า |      |      |      |      |      |       |
+-----------------+------+------+------+------+------+------+-------+
|                 | ได   | ไท   | จ    | แวลู่  | ม    | แ    | ท     |
|                 | นาสตี้ | ล์ท้อป | ากัวร์ |      | ัสแตง | อนนา | ็อปสติ๊ก |
+-----------------+------+------+------+------+------+------+-------+
| กระเบื้องปูพื้น      |      |      |      |      |      |      |       |
+-----------------+------+------+------+------+------+------+-------+
| 8” x 8”         |      | -    | -    | -    |      | -    |       |
+-----------------+------+------+------+------+------+------+-------+
| 12” x 12”       | -    | -    | -    | -    | -    | -    |       |
+-----------------+------+------+------+------+------+------+-------+
| 16” x 16”       | -    |      | -    |      |      |      |       |
+-----------------+------+------+------+------+------+------+-------+
| กระเบื้องบุผนัง     |      |      |      |      |      |      |       |
+-----------------+------+------+------+------+------+------+-------+
| 8” x 8”         |      | -    |      | -    |      | -    |       |
+-----------------+------+------+------+------+------+------+-------+
| 8” x 10”        |      | -    | -    | -    |      |      |       |
+-----------------+------+------+------+------+------+------+-------+
| 8” x 12”        |      | -    | -    |      |      |      |       |
+-----------------+------+------+------+------+------+------+-------+
| กาวยาแนว        |      |      |      |      |      |      | -     |
+-----------------+------+------+------+------+------+------+-------+

และ อื่นๆ ที่บริษัทฯ ซื้อมาเพื่อจำหน่ายภายใต้เครื่องหมายการค้าของผู้ผลิตอื่น ได้แก่ กาวซิเมนต์,
กาวยาแนว ,บัวกาบกล้วย และผลิตภัณฑ์อื่น ๆ ที่เกี่ยวเนื่องกับผลิตภัณฑ์กระเบื้องเซรามิค

4.2 สภาวะอุตสาหกรรมและการแข่งขัน

เป็นที่ทราบกันดีว่าในปี 2555
นั้นมีปัจจัยหลายอย่างที่มีผลกระทบกับภาพเศรษฐกิจโดยรวมของประเทศไทย
ซึ่งส่วนใหญ่แล้วเป็นการผลักดันจากนโยบายต่างๆของรัฐบาล
นโยบายที่กระทบกับทุกภาคส่วนก็คงจะหนีไม่พ้นในเรื่องของการปรับราคาค่าแรงขั้นต่ำในเดือนเมษายน
และปรับเพิ่มให้เป็น 300 บาททั่วประเทศในปี 2556 ทำให้ต้นทุนของวัตถุดิบต่างๆขยับตัวขึ้นตาม
ถึงแม้ว่ารัฐบาลได้ลดภาษีเงินได้นิติบุคคลลงจากเดิมร้อยละ 30 เหลือร้อยละ 23 แล้วก็ตาม
ในส่วนของกำไรขั้นต้น
ก็ยังคงไม่สามารถเพิ่มได้มากถึงแม้ว่าจะมีการเพิ่มประสิทธิภาพในการผลิตก็ตาม

ในส่วนของภาคเกษตรซึ่งเป็นส่วนที่สำคัญต่อการผลักดันเศรษฐกิจประเทศ
ทางรัฐบาลได้ออกนโยบายการรับจำนำข้าว ซึ่งเป็นการการันตีราคาข้าวให้กับชาวนา
แต่ก็ยังหนีไม่พ้นในเรื่องของคอรัปชั่นและการโกงของนายหน้าและข้าราชการ
ทำให้ชาวนาผู้ผลิตจำนวนมากไม่ได้รับเม็ดเงินครบจำนวน แต่อย่างไรก็ดี ในปี 2555
นั้นไม่ได้เกิดภาวะแห้งแล้งใหญ่ๆในประเทศ จะมีก็เป็นระดับตำบลบางท้องที่
ที่การจัดการน้ำยังไม่มีประสิทธิภาพ อีกทั้งภาวะน้ำท่วมที่ไม่มีให้เห็น เมื่อทั้งสองสิ่งนี้ไม่ได้ปรากฏ
จึงทำให้การเกษตรเป็นไปอย่างเรียบง่าย
พืชผักผลไม้สามารถออกดอกออกผลไปตามฤดูกาลในระดับที่น่าพอใจ
ไม่มีการเปลี่ยนพื้นที่ทำกินไปปลูกพืชพันธุ์ชนิดอื่นซึ่งอาจก่อให้เกิดสินค้าล้นตลาด
ด้วยปัจจัยบวกด้านภูมิอากาศที่ไม่แปรปรวนจึงสามารถคาดการณ์ได้ว่าในปี 2556
เศรษฐกิจน่าจะเป็นไปในทิศทางที่ดีพอสมควร โดยเฉพาะธุรกิจที่มีกลุ่มเป้าหมายอยู่ที่ตลาดล่าง

นโยบายผลักดันเศรษฐกิจของรัฐบาลอีกนโยบายหนึ่งที่มีบทบาทสำคัญกับสภาพเศรษฐกิจโดยรวมคือนโยบายรถคันแรก
ประชาชนส่วนใหญ่ตื่นตัวกับนโยบายและยื่นคำร้องขอใช้สิทธิลดหย่อนภาษีมากกว่า 1,256,295 ราย
ส่วนใหญ่จะเป็นประชากรที่มีฐานะปานกลาง แน่นอนว่าผลประโยชน์นั้นจะอยู่ที่ด้านของผู้ผลิตโดยตรง
แต่สำหรับประชากรที่ซื้อรถคันแรกนั้นทำให้ต้องมีรายจ่ายต่อเดือนเพิ่มมากขึ้นกว่า 16,000 บาท
ทำให้ไม่สามารถใช้จ่ายกับสินค้าชนิดอื่นๆได้
เป็นส่วนหนึ่งที่ทำให้สภาพคล่องของเศรษฐกิจในระดับล่างลดน้อยลง
ซึ่งมีผลข้างเคียงกับธุรกิจระดับล่าง

สำหรับธุรกิจในกลุ่มวัสดุก่อสร้างเช่นเดียวกับธุรกิจของบริษัทฯ ในปี 2555 นับได้ว่าเป็นปีของ
Modern Trade เนื่องจากหลายๆบริษัทฯเจ้าของ modern trade
เหล่านี้ก็ได้พยายามขยายกิจการของตัวเองเพื่อที่จะแข่งขันกับคู่แข่ง เช่น ไทวัสดุ, โฮมโปร,
โกลบอลเฮ้าส์, บุญถาวร ฯลฯ ซึ่งกลุ่มลูกค้าของ modern trade เหล่านี้ก็จะมีลักษณะคล้ายๆกัน
ซึ่งในมุมมองของบริษัทฯในส่วนนี้ถือว่าเป็นช่องทางขายทางหนึ่ง
ซึ่งไม่ได้ส่งผลในทางลบกับบริษัทฯตามที่หลายๆท่านได้วิตกกังวลเลย modern trade
ก็คือพ่อค้าคนกลางและคือคู่ค้าของบริษัทฯ ธุรกิจของบริษัทฯคือผู้ผลิต ส่วนของสาขาคือช่องทางขาย
ยิ่งมีช่องทางขายมากยิ่งเป็นผลดีกับบริษัทฯ และสาขาส่วนใหญ่ เมื่อมี modern trade
มาเปิดใกล้เคียง ยังส่งผลให้ยอดขายของสาขานั้นดีขึ้นด้วย
กระเบื้องคือหนึ่งในหลายๆผลิตภัณฑ์ในหมวดวัสดุก่อสร้าง
ในส่วนของกระเบื้องเซรามิคนั้นได้มีการเติบโตขึ้นจากปีก่อนประมาณร้อยละ 5
ซึ่งสำหรับบริษัทฯเองแล้วแบ่งสถานการณ์การตลาดออกเป็นไตรมาสดังนี้

ไตรมาส 1/2555

ต้นปี 2555 เป็นอีกหนึ่งปีที่ประเทศไทยเพิ่งฟื้นตัวจากอุทกภัยครั้งใหญ่ที่สุดที่หนักกว่าปีก่อน
อุทกภัยครั้งนี้ส่งผลกับการคมนาคมเป็นอย่างมาก ทั้งในด้านของถนนที่ต้องรอการซ่อมแซม
หรือแม้กระทั่งการขาดแคลนรถบรรทุก
ส่วนหนึ่งเนื่องจากถูกทำลายไปกับน้ำและอีกส่วนได้ไปบรรทุกสินค้าที่มีความต้องการมากกว่า หรือ
มีการขนส่งที่สะดวกกว่าและได้ราคาที่ดีกว่า
ปัญหาการขนส่งนั้นเป็นปัญหาใหญ่สำหรับบริษัทฯและกินเวลาสืบเนื่องไปจนถึงกลางไตรมาสที่สอง
ปัญหาขาดแคลนรถบรรทุกนั้นทำให้การขนส่งสินค้าของบริษัทต้องล่าช้าไปกว่าครึ่งเดือน
และทำให้สูญเสียรายได้และโอกาสในการขายเป็นอย่างมาก
จึงเป็นสาเหตุหลักที่ทำให้ทางบริษัทฯได้สูญเสียส่วนแบ่งทางตลาดไปบางส่วน
ในการแก้ปัญหานี้เพื่อป้องกันการขาดแคลนรถขนส่ง
ทางบริษัทฯได้มีการนัดประชุมกับบริษัทขนส่งทุกรายที่เป็นคู่ค้ากับเรา
และได้ทำการร่างสัญญาข้อตกลงใหม่ให้บริษัทฯขนส่งนั้นรับผิดชอบจำนวนรถที่จะเข้ามาขนส่งต่ออาทิตย์กับทางเรา
มีนโยบายการเพิ่มค่าขนส่งในกรณีที่สามารถส่งสินค้าได้ตามเป้า
และนโยบายปรับในกรณีที่ต่ำกว่าสัญญาที่ตกลงไว้ ซึ่งทางบริษัทฯขนส่งก็ได้ตกลงด้วยดี ในขณะเดียวกัน
ทางบริษัทฯได้สำรวจบริษัทฯขนส่งเพิ่มเติม ซึ่งในปี 2556 รวมแล้ว
จะมีรถขนส่งหมุนเวียนในระบบกว่า 2,600 คัน

ในทางพัฒนาผลิตภัณฑ์ใหม่ บริษัทฯได้เริ่มผลิตและขายกระเบื้องบุผนังขนาด 8x12 นิ้ว
ในเดือนกุมภาพันธ์ ซึ่งต้นทุนการผลิตกระเบื้องขนาด 8x12 นิ้วนั้นเท่ากับกระเบื้องขนาด 8x10
นิ้วต่อตารางเมตร แต่ด้วยราคาขายที่สูงกว่าจึงทำให้เกิดมูลค่าเพิ่มในสินค้ากว่า 9
บาทต่อตารางเมตร ซึ่งทางบริษัทฯจะยังคงพัฒนาตลาดในส่วนนี้ต่อไปมากขึ้น

ผลประกอบการโดยรวมในไตรมาสแรก บริษัทฯมียอดขายทั้งสิ้น 2,093 ล้านบาท
หรือมากกว่าปีก่อนร้อยละ 4 กำไรสุทธิอยู่ที่ 373 ล้านบาท หรือมากกว่าปีก่อนร้อยละ 2
กำไรขั้นต้นอยู่ที่ร้อยละ 39.6 ซึ่งลดลงจากปีก่อนร้อยละ 6
เนื่องจากต้นทุนค่าพลังงานและค่าแรงที่เพิ่มมากขึ้น

ไตรมาส 2/2555

ในไตรมาสที่สองนั้นปัญหาการขนส่งสินค้าได้เพิ่มมากขึ้นโดยเฉพาะช่วงวันหยุดสงกรานต์
จำนวนรถขนส่งลดน้อยลงเนื่องจากพนักงานขับรถจำนวนมากกลับภูมิลำเนาเดิม
ซึ่งปัญหาได้เริ่มคลี่คลายในช่วงกลางเดือนพฤษภาคม และเข้าสู่สภาวะปกติในเดือนมิถุนายน

สภาพตลาดโดยทั่วไปในไตรมาสที่สองนั้นถือได้ว่ามีการแข่งขันทางราคาที่สูงมาก
เนื่องจากทุกโรงงานต่างก็พยายามผลักดันกระเบื้องของตัวเองออกสู่ตลาด
เพราะการเจริญเติบโตของตลาดกระเบื้องโดยรวมนั้นค่อนข้างต่ำ
ร้านค้าขายส่งส่วนใหญ่ต่างทำกำไรเฉพาะเป้าที่ได้จากบริษัทผู้ผลิต
จึงทำให้ราคาขายของบริษัทในประเทศตกลงไปบ้าง บางบริษัทฯเมื่อหักเป้าต่างๆแล้ว
ราคาขายเฉลี่ยลดลงไปเกือบ 10 บาทต่อตารางเมตรเลยทีเดียว
สำหรับบริษัทฯเองนั้นก็ได้มีการจัดสินค้าลดราคาบ้างบางส่วน
เพื่อให้สามารถแข่งขันกับคู่แข่งได้ในต่างจังหวัดที่เป็นจุดสำคัญ
แต่ไม่ถึงกับทำให้ราคาเฉลี่ยโดยรวมลดลงไปมากนัก

ในด้านต้นทุน จากที่รัฐบาลได้ปรับค่าแรงขั้นต่ำเพิ่มขึ้นบางส่วนทำให้ต้นทุนของทางบริษัทฯเพิ่มขึ้นตาม
โดยในส่วนของค่าแรงที่คิดเป็นร้อยละ 7 ของต้นทุนการผลิตนั้นเพิ่มขึ้นกว่าร้อยละ 14
เมื่อเปรียบเทียบกับปีก่อน แต่ในส่วนของค่าแรงนั้นถือว่าปรับเพิ่มขึ้นน้อยมากสำหรับบริษัทฯ
แต่ที่ปรับขึ้นมากกว่าร้อยละ 20 คือต้นทุนทางด้านพลังงานหรือแก๊สธรรมชาติซึ่งคิดเป็นร้อยละ 34
ของต้นทุนผลิต

ผลประกอบการโดยรวมในไตรมาสสอง บริษัทฯมียอดขายทั้งสิ้น 1,882 ล้านบาท
หรือมากกว่าปีก่อนร้อยละ 2 กำไรสุทธิอยู่ที่ 321 ล้านบาท หรือน้อยกว่าปีก่อนร้อยละ 5
กำไรขั้นต้นอยู่ที่ร้อยละ 39.2 ซึ่งลดลงจากปีก่อนร้อยละ 11
อันเนื่องมาจากสภาวะการแข่งขันในตลาดที่สูงและต้นทุนการผลิตที่เพิ่มขึ้นจากปีก่อน

ไตรมาส 3/2555

ครึ่งปีหลังของทุกปีจะเป็นช่วงของฤดูฝนหรือเป็นช่วงของฤดูเพาะปลูก จึงเป็น Low Season
ของทางบริษัท ปัจจัยหลักๆก็คือทางภาคอีสานซึ่งประชาชนส่วนใหญ่ทำอาชีพเกษตรกรรม
และแรงงานส่วนใหญ่ก็มาจากพื้นที่นี้บวกกับทั้งเป็นพื้นที่ที่มีขนาดใหญ่และมีประชากรมากที่สุดของประเทศ
จึงเป็นสาเหตุที่ทำให้เกิด Seasonality ขึ้น

การแข่งขันในตลาดโดยรวมแล้วได้เริ่มลดน้อยลงเมื่อเทียบกับไตรมาสที่สอง
จึงทำให้สามารถสรุปได้ว่า
การแข่งขันลดราคาสินค้าที่ผ่านมานั้นเป็นเพียงเพื่อการระบายสินค้าของโรงงานต่างๆที่มีสินค้าล้นคลังเท่านั้น

ทุกๆปีในช่วงไตรมาสสาม ทางบริษัทฯได้มีการจัดโครงการกระตุ้นยอดขายทุกสาขาทั่วประเทศ
โดยได้ผ่านการประชาสัมพันธ์ตามสื่อวิทยุชุมชน แจกใบปลิว ขบวนแห่รถ ฯลฯ
ก่อนการจัดงานทุกๆครั้ง เพื่อเป็นการกระตุ้นให้ลูกค้าในพื้นที่ทราบถึงสาขาของบริษัทฯ ราคาพิเศษ
และของรางวัลต่างๆ ซึ่งผลของการจัดงานของทุกสาขานั้นเป็นที่น่าพอใจอย่างยิ่ง และในปี 2556
ทางบริษัทฯได้มีแผนที่จะเพิ่มการจัดงานกระตุ้นยอดขายนี้มากขึ้น
โดยจะเริ่มตั้งแต่ในไตรมาสสองเป็นต้นไป

ประกอบการโดยรวมในไตรมาสสาม บริษัทฯมียอดขายทั้งสิ้น 1,777 ล้านบาท
หรือมากกว่าปีก่อนร้อยละ 5 กำไรสุทธิอยู่ที่ 267 ล้านบาท หรือน้อยกว่าปีก่อนร้อยละ 8
กำไรขั้นต้นอยู่ที่ร้อยละ 39.4 ซึ่งลดลงจากปีก่อนร้อยละ 10
เนื่องมาจากต้นทุนของวัตถุดิบที่ขยับสูงขึ้นมากกว่าปีก่อน

ไตรมาส 4/2555

ตลาดโดยรวมในไตรมาสสุดท้ายของปีเมื่อเปรียบเทียบกับปีก่อนที่ผ่านมาถือว่าปรับตัวสูงขึ้นมาก
สาเหตุที่สำคัญคือเมื่อปีก่อนประเทศไทยได้เกิดอุทกภัยครั้งใหญ่ในภาคกลางทำให้ยอดขายในปีนี้สูงขึ้นมากโดยเฉพาะในภาคกลางที่ได้กลับสู่สภาวะปกติ

อีกปัจจัยหนึ่งที่ทำให้ยอดขายของบริษัทฯโตขึ้นก็คือการแก้ปัญหาในการขายที่หน้างาน
ผู้บริหารได้มีการลงพื้นที่จริงเพื่อแก้ปัญหามากขึ้น
อีกทั้งควบคุมดูแลการจัดงานกระตุ้นยอดต่างๆให้เป็นไปตามเป้าหมายเพิ่มมากขึ้น

ในด้านของฝ่ายผลิตเอง ได้มีการพัฒนากระเบื้องเจียรขอบในขนาด 16x16 นิ้ว ซึ่งในเบื้องต้น
สามารถผลิตได้ประมาณ 5,000-7,500 ตารางเมตรต่อวัน
ซึ่งต้นทุนที่เพิ่มมาในการเจียรขอบนั้นน้อยมากเมื่อเทียบกับที่ประมาณการไว้
แต่ในด้านราคาขายเพิ่มขึ้นมากว่า 20 บาทต่อตารางเมตร
ซึ่งถือว่าเป็นการเพิ่มมูลค่าให้กับสินค้าที่ทางบริษัทผลิต ส่วนตลาดนั้นมีการตอบรับที่ดีมาก
ทางผู้บริหารได้มีความเห็นว่าควรเพิ่มกำลังการผลิตในส่วนนี้ซึ่งในปีหน้าจะมีกำลังการผลิตถึง
25,000 ตารางเมตรต่อวัน

ผลประกอบการโดยรวมในไตรมาสสี่ บริษัทฯมียอดขายทั้งสิ้น 1,851 ล้านบาท
หรือมากกว่าปีก่อนร้อยละ 13 กำไรสุทธิอยู่ที่ 295 ล้านบาท หรือมากกว่าปีก่อนร้อยละ 16
กำไรขั้นต้นอยู่ที่ร้อยละ 38.5 ซึ่งลดลงจากปีก่อนร้อยละ 5
เนื่องมาจากต้นทุนของวัตถุดิบที่ขยับสูงขึ้นมากกว่าปีก่อน

จากภาวะเศรษฐกิจและปัจจัยทางธุรกิจทั้งภายในและภายนอกที่ได้กล่าวมาทั้งหมด
บริษัทฯยังคงสร้างผลกำไรและปรับปรุงประสิทธิภาพในการทำงานย่างต่อเนื่อง
มีการริเริ่มโครงการใหม่ๆ วิธีการวางกลยุทธ์ทางการตลาดที่รอบคอบและรัดกุม
ทุกส่วนมาจากพนักงานของบริษัทฯทุกท่านที่มีส่วนช่วยในการผลักดันบริษัทฯ
จนทำให้ทั้งปีมียอดขายโดยรวมทั้งสิ้น 7,603 ล้านบาทหรือมากกว่าปีก่อนร้อยละ 6 กำไรสุทธิที่
1,255 ล้านบาทหรือมากกว่าปีก่อนร้อยละ 1 โดยมีกำไรขั้นต้นอยู่ที่ร้อยละ 39.2

4.2.1 การทำการตลาดของผลิตภัณฑ์

-   ช่องทางการจัดจำหน่าย

บริษัทฯ ได้จัดจำหน่ายกระเบื้อง ผ่าน ตลาดนัดสาขาที่มีอยู่ทั่วประเทศรวม 192 สาขา (ณ สิ้นปี
2555) ซึ่งเป็นบริษัทย่อยของบริษัทฯ ผ่านตัวแทน และ การส่งออก โดยแบ่งสัดส่วน ได้ดังนี้

-   สัดส่วนประเภทสินค้าที่จำหน่าย

  โดยมีสถิติในรอบ 3 ปีที่ผ่านมา ดังนี้

  ------------------------- --------------- --------------- ---------------
  %                         ปี 2555          ปี 2554          ปี 2553

  Floor 8” x 8”             5               5               6

  Floor 12” x 12”           46              50              56

  Floor 16” x 16”           34              31              24

  Wall 8” x 8”              1               1               -

  Wall 8” x 10”             11              11              12

  Wall 8” x 12”             1               -               -

  Other                     2               2               2

                            100             100             100
  ------------------------- --------------- --------------- ---------------

-   การจัดส่งสินค้าของบริษัท

บริษัทฯ ใช้ผู้รับเหมาขนส่งเป็นตัวแทนรวมประมาณกว่า 25 ราย
มีรถขนส่งเข้าวิ่งในสังกัดของตัวแทนประมาณกว่า 2,000 คัน
หมุนเวียนในการดำเนินการขนส่งสินค้ากระเบื้องเซรามิค และอื่นๆ ไปยังตลาดนัดสาขา
(Outlets) และลูกค้าของบริษัทฯ โดยบริษัทหรือผู้เกี่ยวข้องไม่มีส่วนได้เสีย
หรือถือหุ้นในนิติบุคคลผู้รับเหมาขนส่งสินค้าของบริษัทฯ ซึ่งการขนส่งสินค้าโดยใช้ รถกระบะ 2 ล้อ ,
รถบรรทุก 6 ล้อ , รถบรรทุก 10 ล้อ หรือ รถพ่วง ตามน้ำหนักการบรรทุกที่กฎหมายกำหนด
และผู้รับเหมาแต่ละราย
ได้ปฏิบัติอยู่ภายใต้กรอบแห่งสัญญาที่เป็นระเบียบปฏิบัติที่ดีของการขนส่งที่มีกับบริษัทฯ
และเป็นผู้รับผิดชอบต่อความเสียหายทั้งหมดในการจัดส่งสินค้าในกรณีเกิดอุบัติเหตุหรือความผิดพลาดในการขนส่ง
ราคาค่าขนส่งสินค้าของบริษัทฯ ขึ้น-ลงอยู่กับราคาน้ำมันดีเซลในแต่ละวัน
(ประกาศตามราคาน้ำมันเฉลี่ยของ ปตท.) รวมทั้งพิจารณาตามระยะทางในการขนส่ง
ซึ่งบริษัทฯเป็นผู้กำหนดราคาและใช้เป็นมาตรฐานเดียวกันกับทุกผู้รับเหมาขนส่ง
ซึ่งมีมูลค่ารวมคิดเป็นร้อยละ 8 ของยอดขาย

[]

4.2.2 ภาวะการแข่งขัน

นโยบายของบริษัทฯ เน้นการขายสินค้าในประเทศเป็นหลัก ซึ่งคิดเป็นสัดส่วนร้อยละ 96
เนื่องจากได้ราคาดีและมีกำไรมากกว่าการส่งออกซึ่งต้องเสียค่าใช้จ่ายในการส่งออกค่อนข้างสูงเพราะเป็นสินค้าที่มีน้ำหนักมาก
ปัจจุบันในปี 2555
บริษัทฯยังคงมีส่วนแบ่งการตลาดของมูลค่าการขายสินค้ากระเบื้องเซรามิคในประเทศมากที่สุด
ของกลุ่มผู้ผลิตกระเบื้องเซรามิคที่อยู่ในตลาดหลักทรัพย์แห่งประเทศไทย 4 บริษัทฯ คือ RCI , UMI
, TGCI และ DCC เนื่องจากบริษัทฯ มีกลุ่มเป้าหมายเป็นลูกค้าในระดับล่าง
ต้องการสินค้าดีราคาถูก ซึ่งกลุ่มลูกค้าเหล่านี้ในประเทศนับได้ว่ามีสัดส่วนที่มากกว่าลูกค้าระดับบน
ถึงแม้ในปัจจุบันคู่แข่งขันจะใช้กลยุทธ์เปิดตลาด Modern trade
เพื่อกระจายสินค้าให้ทั่วถึงกลุ่มเป้าหมายมากขึ้น
แต่บริษัทฯได้ใช้กลยุทธ์กระจายตลาดนัดสาขา(Outlets) ไปทั่วทุกจังหวัดของประเทศกว่า 190
สาขาและยังคงเพิ่มสาขาอีกต่อไป ซึ่งสามารถเข้าถึงกลุ่มลูกค้าโดยตรง หาซื้อสินค้าได้สะดวก
บริการรวดเร็ว มีลวดลายให้เลือกมากมาย มีของต่อเนื่อง

สถิติ % ส่วนแบ่งทางการตลาดในรอบ 3 ปีที่ผ่านมา (ข้อมูลจากตลาดหลักทรัพย์แห่งประเทศไทย)

  ----------------- ----------------- ----------------- -----------------
  บริษัท              ปี 2555            ปี 2554            ปี 2553

  DCC               53                53                53

  TGCI              20                21                20

  RCI               7                 8                 9

  UMI               20                21                18
  ----------------- ----------------- ----------------- -----------------

% Market Share of Ceramic Tile Year 2012

[]

ที่มา : ข้อมูลผลการดำเนินงานประจำปี 2555 จากตลาดหลักทรัพย์แห่งประเทศไทย

RCI = บมจ.โรแยลเซรามิค , UMI = บมจ.สหโมเสคอุตสาหกรรม , TGCI =
บมจ.ไทย-เยอรมัน เซรามิค อินดัสทรี่

สถิติ % กำไรขั้นต้นในรอบ 3 ปีที่ผ่านมา (ข้อมูลจากตลาดหลักทรัพย์แห่งประเทศไทย)

  ----------------- ----------------- ----------------- -----------------
  บริษัท              ปี 2555            ปี 2554            ปี 2553

  DCC               39.2              42.5              44.3

  TGCI              35.8              36.5              37.2

  RCI               30.3              24.5              24.0

  UMI               22.0              20.4              22.6
  ----------------- ----------------- ----------------- -----------------

สถิติกำไร(ขาดทุน)สุทธิในรอบ 3 ปีที่ผ่านมา (ข้อมูลจากตลาดหลักทรัพย์แห่งประเทศไทย)

  ----------------- ---------- ------- --------- -------- ---------- --------
  บริษัท              ปี 2555             ปี 2554             ปี 2553     

                    ล้านบาท     %       ล้านบาท    %        ล้านบาท     %

  DCC               1,255      16.5    1,243     17.25    1,175      18.2

  TGCI              295        10.0    299       10.8     323        12.7

  RCI^(*)           (21)       (2.0)   (154)     (14.7)   (125)      (11.5)

  UMI^(*)           171        6.0     121       4.9      217        9.2
  ----------------- ---------- ------- --------- -------- ---------- --------

^(*) ในระหว่างปี 2555 UMI เข้าลงทุนใน RCI (บริษัทร่วม) คิดเป็นสัดส่วนร้อยละ 31.93
และ UMI ได้มาซึ่งอำนาจการควบคุมใน บจก. ที.ที.เซรามิค (ผลิตและจำหน่ายกระเบื้อง)
บริษัทย่อย คิดเป็นอัตราร้อยละ 88.73

4.3 การจัดหาผลิตภัณฑ์

4.3.1 ลักษณะการจัดให้ได้มาซึ่งผลิตภัณฑ์

-   การผลิต

บริษัทฯ มีโรงงานผลิตเอง 1 แห่ง และ โรงงานผลิตของบริษัทย่อยอีก 1 แห่ง รวม 2 แห่ง
ตั้งอยู่ที่ อ.หนองแค จังหวัดสระบุรี

-   สินค้าที่บริษัทผลิตเอง เป็นโรงงานที่ผลิตสินค้าของบริษัท ไดนาสตี้ เซรามิค จำกัด(มหาชน)

  ตั้งอยู่ที่เลขที่ 54/8 หมู่ที่ 3 ถนนสุวรรณศร ตำบลโคกแย้ อำเภอหนองแค จังหวัดสระบุรี

  ประเภทสินค้าที่ผลิต : กระเบื้องปูพื้น

-   สินค้าที่ซื้อจากบริษัทย่อยโรงงานที่ผลิตสินค้าของบริษัท ไทล์ ท้อป อินดัสตรี้ จำกัด(มหาชน)

  ตั้งอยู่ที่เลขที่ 3/2 หมู่ 8ถนนพหลโยธิน ตำบลหนองไข่น้ำ อำเภอหนองแค จังหวัดสระบุรี

  ประเภทสินค้าที่ผลิต : กระเบื้องปูพื้นและบุผนัง

กำลังการผลิต

กำลังการผลิตและ % การใช้กำลังการผลิตในรอบ 3 ปี ที่ผ่านมาของบริษัทและบริษัทย่อยมีดังนี้

  -------------------------------------------- ------------------- -------- --------
                                               ปริมาณการผลิต                  

  บริษัท / ผลิตกระเบื้อง                            (ล้านตารางเมตรต่อปี)            

                                               2555                2554     2553

  บริษัท ไดนาสตี้ เซรามิค จำกัด(มหาชน) - กำลังการผลิต  27                  27       23

  (ผลิตเฉพาะกระเบื้องเซรามิคปูพื้น) กำลังผลิตร้อยละ      88                  98       97

  บริษัท ไทล์ ท้อป อินดัสตรี้ จำกัด(มหาชน)- กำลังการผลิต  35                  31       28

  (ผลิตกระเบื้องเซรามิคปูพื้นและบุผนัง ) กำลังผลิตร้อยละ   91                  92       99

  รวมกำลังการผลิต                                62                  58       51

  เต็มกำลังการผลิต                                69                  61       52

  รวมกำลังการผลิตคิดเป็นร้อยละ                      90                  95       98
  -------------------------------------------- ------------------- -------- --------

-   การจัดหาวัตถุดิบ

วัตถุดิบที่สำคัญต่อการผลิต

-   ดิน , หินบด และแร่ ที่สั่งซื้อในประเทศ แถบจังหวัด ลำปาง, กาญจนบุรี, ราชบุรี, สิงห์บุรี
    , ชัยภูมิ, ปราจีนบุรี เป็นต้น
    ไม่มีปัญหาเรื่องขาดแคลนวัตถุดิบในระยะยาวเนื่องจากบริษัทฯมีแผนสำรองกรณีวัตถุดิบขาดสต๊อก
    โดยการวิจัยพัฒนาคุณสมบัติของดินทุกประเภท เพื่อสำรองไว้ใช้หากเกิดกรณีฉุกเฉิน
    และอยู่ในแผนการจัดการบริหารความเสี่ยงของบริษัทฯ

-   สี เพื่อการผลิตกระเบื้องเซรามิคและสารเคลือบ (Frit)
    และยึดเกาะสีกระเบื้องเซรามิคซึ่งสั่งซื้อจากต่างประเทศ
    ซึ่งไม่มีความเสี่ยงในการจัดหาวัตถุดิบในระยะยาวเช่นกัน
    แต่มีผลกระทบในด้านราคาของวัตถุดิบที่สั่งซื้อจากต่างประเทศตามค่าของอัตราแลกเปลี่ยนเงินตราในสกุลต่างประเทศที่สั่งซื้อกับค่าของเงินบาทเท่านั้น

แหล่งจัดหา

-   ในประเทศ ประมาณร้อยละ 93
    บริษัทสั่งซื้อวัตถุดิบจากผู้ขายหลายรายกระจายกันไปไม่ได้ผูกขาดรายหนึ่งรายใด
    ไม่มีความเสี่ยงในการต่อรองเรื่องราคาและการเปลี่ยนแปลงผู้ขาย

-   ต่างประเทศ ประมาณร้อยละ 7 บริษัทสั่งซื้อวัตถุดิบจากหลายประเทศ เช่น จีน , ตุรกี
    ,สิงคโปร์ ,อิตาลี , สเปน และไต้หวัน
    ที่มีชื่อเสียงในการผลิตกระเบื้องเซรามิคจากผู้ขายหลายรายจึงไม่มีความเสี่ยงในการเปลี่ยนแปลงผู้ขาย
    และบริษัทมีสัมพันธภาพอันดีกับผู้ขายซึ่งเป็นผู้ผลิตรายใหญ่
    มีแหล่งวัตถุดิบอยู่หลายแห่งทั้งในและนอกประเทศ
    หากมีการเปลี่ยนผู้ขายบริษัทอาจหาผู้ขายอื่นทดแทนได้โดยง่ายเพราะมีการสำรองผู้ขายวัตถุดิบไว้อยู่หลายราย
    อีกทั้ง
    บริษัทฯยังมีการทดลองวัตถุดิบให้กับผู้ขายรายย่อยเพื่อเป็นอีกทางเลือกในการหาแหล่งวัตถุดิบสำรองและราคาถูก
    หากเกิดกรณีฉุกเฉิน ซึ่งอยู่ในแผนงานบริหารความเสี่ยงอีกด้วย

  บริษัทฯ ไม่มีการซื้อวัตถุดิบหรืออะไหล่กับคู่ค้ารายใดทั้งในและต่างประเทศเกินร้อยละ 30

ต้นทุนพลังงานหลัก คือ

-   ก๊าซธรรมชาติ ซึ่งบริษัทฯ สั่งซื้อจาก บมจ.ปตท. ทั้งหมด ซึ่งต้นทุนผลิตที่ปรับเพิ่มขึ้น
    ส่วนใหญ่มาจากการเพิ่มขึ้นของค่าก๊าซ โดยอ้างอิงราคาน้ำมันจากตลาดโลก เป็นสำคัญ

-   ไฟฟ้า สั่งซื้อจากการไฟฟ้าส่วนภูมิภาค ซึ่งโรงงานของบริษัทฯเองและบริษัทในเครือ
    มีสถานีไฟฟ้าย่อยเป็นหน่วยเชื่อมต่อระหว่างการไฟฟ้าส่วนภูมิภาค
    ราคาเป็นไปตามเงื่อนไขของการไฟฟ้าส่วนภูมิภาค

[]

4.3.2 ความรับผิดชอบด้านสิ่งแวดล้อม
การหมุนเวียนน้ำใช้และการไม่ปล่อยน้ำเสียสู่แหล่งน้ำธรรมชาติ

บริษัทฯมีความตระหนักและให้ความสำคัญต่อกระบวนการผลิตที่เป็นมิตรกับสิ่งแวดล้อม
โดยเฉพาะการดูแลน้ำที่ใช้ในกระบวนการผลิตซ่งจะถูกส่งไปบำบัดในบ่อตกตะกอนระบบปิด
ส่งผลให้การปล่อยน้ำเสียสู่แหล่งน้ำธรรมชาติเป็นศูนย์ มีรายละเอียดต่อไปนี้

1.กระบวนการบดเนื้อวัตถุดิบและน้ำเคลือบจะถูกเครื่องจักรอบเป็นไอน้ำระเหยกลับสู่บรรยากาศทั้งหมด

2.น้ำที่ใช้ในกระบวนการหล่อเย็นโดยใช้ระบบ Water tube Cooler
จะถูกหมุนเวียนในบ่อกักเก็บระบบปิดไม่มีการระบายออกสู่แหล่งน้ำธรรมชาติ
โดยเมื่อน้ำมีการเย็นตัวลงตามธรรมชาติในบ่อกักเก็บแล้ว
จะถูกสูบกลับเข้าไปใช้หมุนเวียนในระบบหล่อเย็นใหม่

3.กระบวนการทำความสะอาดเครื่องจักรและล้างพื้นที่ทำงานจะถูกนำไปบำบัดในบ่อตกตะกอนระบบปิดชนิด
Zero Discharge เมื่อได้น้ำใสในบ่อสุดท้ายแล้วจะถูกดูดกลับไปใช้ในกระบวรการผลิตวัตถุดิบต่อไป

ทั้งนี้บริษัทฯ ไม่เคยมีข้อพิพาทหรือการถูกฟ้องร้องเกี่ยวกับสิ่งแวดล้อม

4.4 แผนงานและกลยุทธ์ในปี 2556

จากปีที่ผ่านมา บริษัทฯได้ประสบปัญหาของต้นทุนที่เพิ่มขึ้น ทั้งทางด้านพลังงานและแรงงาน
อีกทั้งการแข่งขันภายในและภายนอกประเทศที่นับวันจะยิ่งรุนแรงขึ้นเรื่อยๆ
ทำให้การปรับราคาเป็นไปได้ค่อนข้างยาก
และเป็นผลทำให้การรักษาประสิทธิภาพในการทำกำไรยากยิ่งขึ้น
ในปีนี้แผนงานและกลยุทธ์ที่บริษัทได้วางไว้จึงมุ่งพัฒนาในด้าน การเพิ่มมูลค่าให้กับสินค้า
ไม่ว่าจะเป็นทางด้านตัวสินค้าเอง หรือ ในส่วนของการปรับปรุงภาพลักษณ์ของสาขา
และการยกระดับการบริการของพนักงาน แผนงานและกลยุทธ์ในปีนี้จึงสรุปเป็นหัวข้อดังนี้

-   ปรับปรุงภาพลักษณ์โครงสร้างของสาขา 20 สาขานำร่อง

-   พัฒนาประสิทธิภาพในการบริการของพนักงานสาขา

-   ศึกษาวิเคราะห์ข้อมูลการขายในมุมมองที่มากขึ้น

-   สร้างมูลค่าเพิ่มให้กับสินค้าเดิมโดยการใช้สื่อต่างๆ

-   เพิ่มขนาดของกระเบื้องให้มีความหลากหลายเข้ากับการใช้งานในทุกพื้นที่

ในส่วนของภาคการผลิตนั้น บริษัทฯจะเน้นในด้านการลดต้นทุนโดยเฉพาะทางด้านพลังงาน
ทางบริษัทฯได้มีการศึกษาการนำความร้อนที่สูญเปล่าในขั้นตอนการเผากลับมาใช้เพิ่มเติมเพื่อลดปริมาณการใช้แก๊สธรรมชาติในส่วนอื่นของกระบวนการผลิตที่ต้องใช้ความร้อน

เป้าหมายที่บริษัทฯตั้งไว้สำหรับปี 2556 มีดังนี้

-   เพิ่มราคาขายเฉลี่ยจาก 129 บาท เป็น 138 บาท

-   ยอดขายทางด้านปริมาณโตขึ้นร้อยละ 10

-   อัตรากำไรขั้นต้นที่ร้อยละ 40

-   เพิ่มกำลังการผลิตรวมร้อยละ 5

-   ขยายสาขาเพิ่ม 10 แห่ง

-   ลดจำนวนพนักงานในโรงงานร้อยละ 5

-   ลดเงินกู้ยืมระยะสั้น

เพื่อให้สอดคล้องกับเป้าหมายและการทำงาน ทางบริษัทฯได้มีการปรับปรุงโครงสร้างภายใน
แบ่งงานลงสู่ระดับล่าง และเพิ่มศักยภาพพนักงานในการทำงานมากขึ้น